রবিবার আইএসএল ফাইনালে আতলেতিকো দে কলকাতা মুখোমুখি হতে চলেছে কেরল ব্লাস্টার্সের। একে ছুটির দিন, তার উপরে শীতের আমেজ। টিভির সামনে বসে প্রিয় দলের জন্য গলা ফাটাতে প্রস্তুত হচ্ছেন দর্শকরা। লড়াই যে শুধু দুই দলের মধ্যে, তা তো নয়। দেশের অন্যতম দুই শহর, দুই প্রাক্তন ভারতীয় ক্রিকেটারও এর সঙ্গে ওতপ্রোতভাবে জড়িয়ে। তাই রবিবারের লড়াইটা কেরল বনাম কলকাতার, সচিন বনাম সৌরভের।
বলা বাহুল্য, রবিবারের এই মহারণ উস্কে দিতেই পারে বছর দু’য়েক আগের স্মৃতি। সালটা ২০১৪। ভারতীয় ফুটবলের নয়া ঘরানা আইএসএল-এর আবির্ভাবও সেই বছরই। আইএসএল ফাইনালে সেবারেও মুখোমুখি হয়েছিল কলকাতা এবং কেরল। ৯০ মিনিট টানটান লড়াই চলার পরে স্টপেজ টাইমে গোল করেন কলকাতার রফিক। চ্যাম্পিয়ন হয় কলকাতা। তবে কলকাতা চ্যাম্পিয়ন হওয়ার পিছনে সেবার অন্যতম ভূমিকা যিনি নিয়েছিলেন, তিনি ফিকরু তেফেরা। ২০১৪ আইএসএলে কলকাতার সর্বাধিক গোলদাতা। গোল করা তাঁর কাছে অক্সিজেনের মতো। গোল না পেলে শরীরে অস্বস্তি কাজ করে সর্বক্ষণ। আর গোলের পরে তাঁর বিখ্যাত সামারসল্ট সম্ভবত এখনও ভোলেননি কলকাতার সমর্থকরা। গত বছর ফিকরু খেলেছিলেন চেন্নাইয়ের হয়ে। তবে এবার আইএসএল-এর সময়ে কোথায় তিনি? কলকাতার হয়ে কি আর খেলতে দেখা যাবে তাঁকে?
সুদূর দক্ষিণ আফ্রিকা থেকে সব প্রশ্নের উত্তর দিলেন এবেলা.ইন-কে। জানালেন, এই বছরটা বাদ গেলেও পরের বছর স্বমহিমায় আবার আইএসএল-এ ফিরতে চলেছেন তিনি। কোন দলের হয়ে খেলবেন, সে কথা অবশ্য জানাননি। তাঁর কথায়, ‘কোন দলের হয়ে খেলব জানি না, তবে আইএসএল খেলব ঠিকই।’ তবে তিনি খেলতে চাইলেও ফ্র্যাঞ্চাইজিগুলো তাঁকে নেবে কি না, সে প্রশ্ন রয়েই যাচ্ছে। কারণ নিন্দুকেরা বলেন, ফিকরু বদমেজাজি। কলকাতার হয়ে খেলার সময়ও নাকি তাঁকে নিয়ে ভুগতে হয়েছিল কোচ হাবাসকে।

 এবছর কলকাতা ফাইনালে ওঠার খবরও পেয়েছেন। তিনি জানিয়েছেন, ‘এটিকে ম্যানেজমেন্টের সঙ্গে নিয়মিত কথা হয়। আমাদের মধ্যে সম্পর্ক এখনও রয়েছে। আমরা একটা পরিবারের মতো ।’
কলকাতা ছাড়লেও ফিকরু-র বিশ্বাস, সমর্থকরা এখনও ভোলেননি তাঁকে। সমর্থকদের উদ্দেশে ভালবাসা জানিয়েছেন তিনি। এছাড়াও বলেছেন, তাঁর শুভকামনা আতলেতিকো টিমের সঙ্গেই রয়েছে। কিন্তু ফাইনালে কে শেষ হাসি হাসবে, তা বলা শক্ত। দু’পক্ষই শক্তিশালী প্রতিপক্ষ বলে মনে করেন ফিকরু।
ফাইনাল ম্যাচে দলের জার্সিতে মাঠে নামা প্রত্যেক খেলোয়াড়েরই স্বপ্ন। তবে কলকাতা যেবার চ্যাম্পিয়ন হয়, সেবার ফাইনাল খেলতে পারেননি এই ইথিওপিয়ান ফুটবলার। তার জন্য অবশ্য আফশোসও করেন না তিনি। এই মুহূর্তে বেশ খোশ মেজাজেই ছুটি কাটাচ্ছেন দক্ষিণ আফ্রিকায়। ২০১৭-র গোড়া থেকেই মাঠে নেমে পড়বেন ফিকরু।